khistorydata/jeongjo-sjw-relations huggingface dataset:
정조 24년 · 목
咸鏡監司具㢞狀啓以爲臣敬奉敎書頒布列邑道內輕囚卽令疏放定配罪人則參量其罪名輕重放稟與未放秩修成冊上送于承政院而他道發配罪人纔過臣營下而未至配所者及本道發配他道定配罪人計其程道未至配所之類一體開錄于末端孥籍逆賊緣坐罪人及爲奴婢定配與逃亡罪人等竝依定式不爲擧論明川府定配罪人美圭孥籍常典雖未及施而與他竄配自別故今番亦依前勿論○成冊放秩刑曹所管徒二年半罪人安邊金天保徒三年罪人吉州全得年定平金處儉利城金晦恒明川私奴業同安邊李宗億流三千里罪人永興金玧衡德源金相宅稟秩義禁府所管不限年罪人慶源李明誠明川金坊鏡城李廷麟安邊朴載德穩城李夏保利城尹行喆洪原朴廷宅端川徐潤載明川申光輅富寧元有朋刑曹所管充軍罪人鏡城洪源燮明川成井七洪原權應順甲山趙太福北靑尹浩富寧申應夢三水金載璞慶興金履用李漢奎利城金興大慶興車履範杜萬元甲山鄭履敎不限年罪人德源張天翼甲山崔致寬三水李鶴逵慶源朴尙秀端川崔仁宅三水沈翬鎭洪原許錞北靑金奉大端川金尙福文川李奎采端川金致修洪原金弼世利城金致宇富寧申敬玄流二千里罪人定平崔其東永興吳同伊高原李起三洪原金凡山流三千里罪人利城崔召史北靑金聲秋洪原李彦祐李寅郁端川崔錫福北靑李仁尙吉州文鎭衡茂山金相復利城安奉潛吉州南宮達明川朴聖燁高原方時雨文川楊道濟利城奴尙得三水張載坤北靑韓厚宅端川朴敏福安邊徐吉輔北靑朴奉采會寧李永白永興宋尙建梁重太吉州金興起會寧羅鴻磐德源李齊混端川金觀淳高原韓潑端川僧義閑明川崔貴金文川尹光敏德源金大振方長文安邊宋允玉未放秩義禁府所管流三千里罪人茂山閔致愼刑曹所管充軍罪人穩城姜元乭慶源金龜明會寧李桓金昌國不限年罪人明川丁五甲朴敏貞竝放穩城金成彬名下敎以同罪之定配他道者如有放送者卽爲更稟富寧朴順三慶源申日隱同定平羅萬八竝放富寧金鑢名下敎以臺啓停啓後量移明川金大奉慶源許旭海北靑洪錫範鍾城道成明川李億端川李儉乭德源私奴元昌鍾城校奴千三端川姜文行洪原崔致福高原車日成竝放流二千里罪人慶源趙億孫名下敎以同罪之定配者他道或有放送者乎判堂詳考如有之更稟流二千五百里罪人定平金維宣流三千里罪人鏡城鄭象賢利城張天斗吉州鄭德昊甲山金孟得高原朴��文川尹泰輔端川朴四廸洪原金己用北靑權是廸利城金軟國鏡城宋夢才北靑金福伊明川李光昊鏡城崔擎華定平陳光夏文川朴道星德源魚用圭洪原金善儀富寧金允兌端川朴昌右利城金就甲慶源田孟用富寧張宗甲永興柳光懋明川崔裕大德源黃石履明川吳相寬穩城李千得北靑奴仁福文川鄭達海洪原金福進茂山金鏶明川崔應奎富寧僧快悟吉州朴渭昌利城李重溫德源吳聖碩文川趙永權定平金卜才明川金鼎三安邊裵東憲北靑李世興高原朴明巖吉州尹朔夫里李日得姜必訥甲山宋龍成定平韓鎭文川李鳳采明川陳沙邑沙里富寧朴敏行明川金聖輝鍾城金秋煥洪原吳成檍鍾城鄭十月金利城李小同洪原朴厚文永興尹善根吉州李箕恒富寧李應祿高原金萬郁德源張履福定平吳同金甲山梁宅萬德源張水元高原朴允赫利城金日宅孫龍云端川李友蓂高原洪澤彬德源金利龍會寧私奴卜同穩城羅者斤老味安邊金奎燦德源全仲大文川河在弘三水尹師堯利城私奴奉世永興朴龍大慶興朴昌郁永興黃萬夫利城崔擎天吉州金得孫高原李弘植文川僧德敏鄭必得安邊李光正減死罪人北靑文奉天端川姜奉爀定平李鳳運茂山梁桂漢慶源申彦金吉州千日三明川金貴奉鍾城秦守興穩城李周龜安邊朴英質北靑沈用乭鍾城洪九敍李興完茂山梁五長三水朴同孫穩城韓信玉端川私奴德乭鍾城官奴朔孫明川丁載德慶興金熙明端川金連破回鏡城金龍得明川金尙謙鏡城申秀老味富寧陰孝寬鍾城奴非邊伊北靑金禮大吉州任允大端川金者斤老味穩城崔進吉全致訥端川申思良洪原院奴後宗各道發配罪人未至配所秩刑曹所管流三千里罪人富寧成晦修茂山金汝中穩城申在建慶興成碩仁洪原金郁萬本道發配他道定配罪人未至配所秩郭山李陽伸竝放
정조 24년 · 강
罷承旨朴崙壽崔守魯李羲甲職遞差沈象奎徐有聞以李鼎揆李書九李益運申鳳朝曺錫中柳憲周爲承旨竝前望也
정조 24년 · 목
政院啓言卽伏見咸鏡監司具㢞放未放成冊則惡逆支屬及名在臺啓者一體列錄於仍秩道例雖有如此竝錄終涉未安請該道臣從重推考原成冊還下送使之改修正上送敎以法者常經也有司之臣惟當守經遵常不敢錙銖闊狹今見北關道臣狀本應坐及爲奴婢依定式不爲擧論爲說則得體甚矣此啓辭指何許罪人乎誠如爾等之言則不有法典爲道臣者亦當自下取捨乎然則未放秩名目革之亦可大抵俗習之難矯一何至此爾等不可不嚴處至於臺啓未停之類雖點下自在勿論道臣亦何可拔之乎爾等姑從寬典先施罷職今此處分非爲曠蕩意在明示好惡其於矯俗正習之方大有所關而然治不徯志人不率敎近日所謂此等啓辭雖似嚴於隄防其實則皆從難可矯莫可正之痼瘼中出來須用何術可以得來眞正堪任者置之六仙之列乎○政院以承旨朴崙壽等罷職出去坐直無人啓請承旨徐有聞李羲甲牌招敎以該房其可曰不知同捧傳旨而餘皆遞差前望單子入之待下批牌招察任
정조 24년 · 강
命時囚韓致海付過放送
정조 24년 · 강
遞承旨李鼎揆申鳳朝以閔台爀姜碩龜代之前望也
정조 24년 · 목
政院以鼎揆在慶州地鳳朝在廣州地啓請乘馹上來事下諭敎以許遞前望單子入之○政院又以碩龜年限已過啓稟敎以勿拘牌招
정조 24년 · 강
持平李敬臣陳疏賜批
정조 24년 · 목
疏略曰伏見昨年傳敎之諄諄於朱夫子之書者臣盈奉圭復一唱三歎殆無異於聞樂之抃聽鼓之作者以我殿下之聖更求朱子之道聖賢之學帝王之治今可得行於大海之東矣臣嘗見大全之書雖有難解處上自先正已有箚疑之屬益之以後儒之說則庶可無疑而至於語類則乃其門人弟子之記錄於平日言行者反加詳於大全之書欲求朱子之道者其不可不讀審矣但其語錄與今通行文字稍不相類故人皆以其難曉而爲之束閣者多而雖或有讀之者亦不無郢書燕說之弊臣願先使廷臣之洞曉語類者爲之註解以便讀者之取考則豈不有助於國人之誦法朱子也又記向來鄕飮鄕射儀式綸音之頒下也雖在深山窮谷之中者莫不扶杖聽詔皆有俟見德化之願矣及其鄕禮合編之出也鄕飮鄕射篇中註釋多所欠明此乃任事之臣以其難書易之見不念易書難之弊當東榮之東榮房戶間之房戶旣不爲指定其處斯禁之禁弓二寸之二寸又不能明其所用惟彼四方之欲行其禮者亦安所考信而有所取衷哉若不能明其義而強欲行之則恐不免朱子所譏明州之乖陋者矣臣請更命解經之臣詳加証正以之頒於外而垂於後則其爲四方之儀則後聖之法程爲如何哉謹按儀禮中燕禮及大射禮乃三代人君與群臣相與揖讓者也朱子曰君臣之間一於嚴敬則情或不通而無以盡忠告之益故因其飮食聚會而制爲燕饗之禮以通上下之情而致殷勤之厚也旨哉言乎其有得於古聖王制禮之意者盡矣乞以此二禮必先行之於上以爲吾民視効準則之地焉又竊伏念有國必有蓄其所爲蓄者乃民之所以爲天傳曰國無三年之蓄國非其國今以我國言之雖謂之無一年之蓄可也此乃不知儲穀之術而然也古之儲穀必以其窖史策所傳斑斑可見今可掘地爲窖陶土成宂如今燔尾之竈灌穀其中厚埋其上雖至十數年決無濕潤腐爛之患矣古者九年十年之蓄皆以是也今以一國倉儲皆爲窖藏不爲斂散以除民弊而隨其豐歉加減其價一如耿壽昌常平之制則年或不登民或艱食亦當仰指官倉以爲生命而或南或北一糶一糴糞土珠玉價當倍蓰此法之行非惟裕國亦當濟民此穀之所以不可以不久藏者也我國所出之貨爲天下所共貴之者惟銀是也而國中侈靡之風日盛一日刀粧鞍飾指環髻釵莫不以是爲尙諸般壽福之字雜瑣斑斕之文終歸消毁不復爲貨以有限之出爲無窮之費其貨益貴其價益高故每年燕行之商不得充八包之數有時彼使之來無以應煩費之需財力漸屈物價漸登爲今之計莫若禁斷國中以銀爲飾之物雖其已用爲佩者亦皆使秤其銖兩賣爲行貨則國之所儲錢不如銀民之所用銀不如錢錢當歸民銀當歸國國無經費之憂民無錢荒之歎至於諸般燕貨之不可不用於公私之間者其價之不復翔登昭如可見矣此銀之所以不可糜費於民間者也我國貴賤上下之所以爲衣者溫則有蠶絹涼則有麻布而皆不如綿布之不侈不儉宜寒宜暑如食物之茶飯菽粟不可一日之或闕者也近以國中白金之踊貴乃以是而充代其價以爲交易之需於彼國故細織一匹直可四兩而後乃可充白金一兩之數云以吾民可以爲衣之布代吾民不可爲食之金以輸於境外萬里之國國安得不貧民安得不寒也國家年年費用之多惟濬川之役是也鑿取溝中之沙布置溝外之地一遇潦雨復流入溝勢所必至然則溝中溝外沙恒循環此役何時可已此費何時可省也臣竊以爲但待夏潦方漲溝渠皆滿之日乃以耒耜之牛入耕溝中之沙則沙自乘流不能復止者其性卽然若用十餘耦一日之力則何患於積沙之不去溝道之不通也或以爲沙皆流下南入於江則鹽倉之塞又可慮也此又有術當作二三碇石付以鐵犂繫以巨索沈之江中曳以上下則碇石所過亦如牛耕江底之沙無不流去江底之泥又當鑿破以淺爲深以塞爲通乃反易於溝中之沙也如此則該司許多之費不亦省乎自昔帝王之治必以經界爲本者蓋觀於孟子之告滕文公之訓可知也後世經界雖不如古而其爲爲治之本則一也故朱子於臨漳乃以此經界爲一郡永久利害先得善熟於句股開方之數者數人相度措劃十成八九謂可以脫漳民於塗炭之苦矣乃爲當世兩可疑貳之言所沮而卒罷之則其後湖南廣西再命再辭者蓋以解謝千里失業之民之意也惟我祖宗之典田之改量必有年限者豈不以孟子朱子以經界爲先之意爲之法者也夫何近者恬嬉成俗因循爲事國中之田或至有百餘年不量者陵谷變遷水陸互換或以量外而爲沃土或以量內而無田形或有閑田而民不開墾者蓋恐虛結之竝侵也或耕厚土而不納一錢者蓋緣奸吏之刀筆也以臣所見聞言之邑無量案而結無常總任自低仰於年分者海西之兎山是也人以世居而田去結存長納其稅而不免者湖南之全州是也舞文之吏皆盜漏結無告之民恒稅白地或南或北沿縣峽邑無處不然澤不下究冤不上聞民生之憔悴國用之耗竭者職是之由也今我殿下以朱子之書講朱子之道朱子之所欲行之於當時者乃可得行於今日矣請命有司之臣更加詳究於大全語類之言及於經界之事者依而行之焉批以公車近閴琅函際見爾章開口便說朱夫子付以利用厚生之方仗馬有聲亮非細幸曰篤嘉汝可謂不負其職第一條語類云云予嘗以爲大全出於夫子語類出於門人故大全如易繫語類如論語第於記載之際人品有疏密文法有詳略樂混全而忌剖析捨寶藏而取零金往往不免其失蓋大全語類譬之在天爲命在人爲性二物也天所賦爲命人所受爲性一物也分看好合看亦好同處見異異處求同方可謂善觀夫子故燕而購書岳而剡人擬成一統大文字天開斯文予意若成則爾當與薦中人共聞編書之役矣第二條儀禮云云堂榮豐禁之制雖近於名物度數之末此爲基本可審不可忽也朱夫子釋宮室與爾雅略相出入而前虛而後實角坫而側廉則有如明堂布位井井秩秩自王安石以後儀禮不講而舊法從以不章鄕禮合編注說中違於禮意者眞所謂有司失其傳自內閣詳考釐整第三條飮射云云飮酒所以勞農也序齒所以尊年也予所婘婘者在於斯中外不能對揚又速官箴有關國綱付之廟堂處之第四條窖倉云云漢之敖倉唐之洛口倉俱以窖而貯之劉項八年之爭楊李六年之戰取之無禁用之不竭者此也但窖雖陶埏惡濕而喜燥故大江以南不如河北先以井田一區之意試之於西北未爲不可廟堂商度先問便否於西北道臣以聞第五條銀貨云云器用服飾之日趨糜費可勝言哉鍮器尙有古禁況九府圜法之所稱白金者乎若於一朝設法而禁之反有乖於蓋公治齊之義惟在宰執侍從之家上行下効之如何矣第六條綿布云云漢繒唐絹不足喩其美矣無脛而走隣年年尾閭是何異於脫吾民之衣委之殊鄕金蔘充包比有修明者綿布想不至如前狼藉惟在使行防禁之闊狹矣第七條濬川云云顧我先大王愛恤元元之盛德大業史不勝書而濬川卽其中一事濬亦有大小之分而其費大爲近萬小亦數千若使牛耕而人休則費可省矣利亦博哉翻沙則成堆成堆之後築數仞之阜於水門外曠處閒地種植以防之至於餘沙之入于江者疏以導之用石碇鐵犂爾言正合予宿昔留意者然而碇犂與笆柵間其難易又當何居廟堂亦可稟啓第八條量田云云欲復三代之制當先井田而井田旣不可復矣均田限田亦可謂近古唐初始立口分世業之法旋爲兼幷者所占田制之不可猝變類如此目下先務改量爲上但邑不得人則不如不改量朱夫子蓋嘗試之而留丞相同鄕之人又復沮戲其難其愼不得刻勵施行者良有以也古昔先王之時草木繁廡桑麻翳蔚村巷無犬吠官府長子孫卽風流篤厚禁罔疏闊八箇字予所蚤夜憂勤不外此耳朝紳輯睦而後烝黎人安烝黎人安而後風俗醇厖風俗醇厖而後飮射可以行財穀可以裕究其本則朱夫子書是耳爾言可謂識務爾其勿辭察職
정조 24년 · 강
司諫高宅謙陳疏賜批
정조 24년 · 목
疏略曰關防之設最占地利故湖南右水營之移設鳴梁者蓋有驗於壬辰之難其時水使李億祺與左水使李舜臣扼要於此能成大捷之故也設營之初以營底四里及附近民戶劃付水營以山爲松田以民爲櫓軍此亦有驗於壬難時造艦而取松於此聚軍而募民於此者也而營基卽海南之黃原也前控大洋後據高山而其平野田土乃是司僕屯土也屯土之主管者卽珍島牧官也曾於乙卯年間奸細年利之徒敢乘珍島牧場釐弊之時締結巡營權吏及牧官牧吏憑藉屯土之名而幻稱牧場憑藉屯民之號而勒謂牧子竝其松田與水卒而盡屬牧官以其八百餘名能櫓之軍爲牧官收錢之戶以其數百餘年長養之松爲牧官發賣之材以中奸細輩射利之計其在重關防備陰雨之策何其疏且忽也大凡籌畵之方宜審乎利害輕重之間而若論牧官之所得則革罷櫓軍換作牧子之後七百餘民所收之錢不過爲官中宂費之資而已革罷松田移屬牧官之後斫買松材之價不過爲年利輩充慾之具而已至於水閫則坐失其生長海邊洗足入船之櫓卒而移定於陸地遠坊脫有軍變其何以及時召聚幸得召聚倉卒乘船於層瀾洶濤之中氣眩身仆固其勢也尙何望搖櫓進退乎此其戎政之大關者也又失咫尺營後數百年長養之松田脫有事變其何以取松採葛於遠邑他山及時造艦乎此其船政之大關者也惟今之人只見昇平無事之時行操則先期聚軍於各處遠坊多日練習於乘船出港之節無弊經操而謂以雖非營底習水之卒無關於櫓軍造艦則前期卜定於管下列邑輸取幾許株松板幾許條葛索無弊營造而謂以雖非營後長養之松無害於作戰艦是豈識者之見哉若使右閫失此松田與櫓軍則無以爲水營此所以黃原之屬彼屬此利害輕重之不可不審也且況牧場與牧屯自來懸殊所謂牧場者以其有馬故名其牧馬之場曰牧場名其牧馬之民曰牧子而今此黃原則元無牧馬只有屯土而已屯土稅納雖管牧官松田民戶何關於該牧乎方其移屬之時該水使李明奎以利害事情報營固爭竟至狀罷故其後制閫之臣以此爲前轍之戒徒懷憂歎一任松田之童濯是豈聖朝固圉之長策乎臣於是不能無慨於其時道臣也伏願博詢廟堂及曾經南閫之武將諸臣以爲及時變通之道焉批以可以稟處者許令廟堂草記回啓爾其勿辭察職
정조 24년 · 목
儲慶宮毓祥宮延祐宮懿昭廟又禧廟祭享及開氷司寒祭在再明也
정조 24년 · 강
命戊子庭試拔榜人申思贊金處坤分揀
정조 24년 · 목
禮曹啓言因牙山幼學申簡諸其父思贊復科事上言令該曹更問大臣稟處事命下矣發遣郞廳問議于大臣則領議政李秉模以爲蓋聞其時事實與上言辭意別無差爽當其唱名召入之際精神顚倒不能誦對者容或無怪而旣有先朝處分且未及唱第則有不敢擅議復科云左議政沈煥之以爲申思贊削科事蓋聞伊時唱第進前不能誦所作文一句仍被嚴敎拔榜充軍別無他罪云而事係先朝處分到今年久不敢輕議其復科云右議政李時秀以爲係是先朝已處分之事及今年久之後不敢遽議復科云事大臣收議草記有申思贊拔榜在於唱第前後更爲詳考可據文蹟兼取政院日記及吏曹政案考出以啓同時入格拔榜人金處坤復科與否一體考出草記之命矣謹依下敎遍考戊子以後臣曹謄錄申思贊拔榜傳敎則載錄而唱第前後則無可據文蹟故問于思贊之子則其時思贊單付典籍簪花入侍云取見其入格試券則甲科第一人紅籤尙粘券面取見政院日記考出本則戊子九月二十六日親臨春塘臺庭試時申思贊進前不能誦御題因特敎原榜中拔去仍命充軍而賜花紅牌還納同日政典籍單申思贊文科壯元云云問于吏曹則其時新恩政事申思贊單付典籍果爲的實云以此觀之則思贊拔榜之在於唱名放榜之後明白無疑而金處坤則依筵敎亦爲詳考政院日記考出本及臣曹戊子以後謄錄則其時因誦題而不能誦作亦命拔去原榜而其後初無復科之事矣敎以大臣收議有未及唱第之語事實似相左使之更爲取考草記矣今見草記果然而且於其時筵敎只有拔去充軍花牌還納之敎而無削科之命拔去之類每蒙分揀之特恩先朝五十年間唱榜前拔去者雖仍拔唱榜後拔去而仍爲拔去者果有之乎以此比例之則申金兩人之尙在拔去中適因未遑俯燭而又有一事可以取倣爲援者先朝下敎嘗曰乙酉榜面試時以慶會樓爲賦題有一儒生進前席惶㤼對以忘未記得其前又有一儒登第入侍也不能誦奏一句本文蔡判府時以知申在筵奏一言曰春塘觀光者罷歸渠家家人問塘在何處則或以不知爲答者有之此亦出於惶㤼豈眞不知而然哉云云仁元聖后聞之敎以承宣此奏不愧古人寬綽之風他日必大做者先朝每提兩儒事諄諄於倦勤之後其詳想在於起居注不知慶會樓題之一儒如申思贊不能誦奏本文之一儒亦如金處坤若於兩儒事諄諄之時筵臣有以申金事警咳之則卽命分揀可以仰認然則申金之分揀豈可以已處分之事輕議爲言又然則如之何爲當分揀似當以此知悉擧行○又啓言戊子九月庭試拔榜人申思贊金處坤分揀事命下矣請榜目令成均館修正紅牌及賜花亦令各該曹造給之
정조 24년 · 강
漢城府以老職人偕老及俱在者士庶年八十以上遺漏人別單啓
정조 24년 · 목
該府啓言老職朝官僉樞下批人及士庶人可爲僉樞人中偕老及俱在人其妻姓氏年歲竝爲區別別單書入敎以偕老及俱在人其夫人官敎今日政成給事分付吏曹○別單偕老俱在秩中部前都正趙瑗妻金氏五衛將韓箕鎭妻宋氏僉知金泰煒妻吳氏吳贊周妻金氏竝偕老○東部僉知李藎輔妻李氏李天柱妻金氏李世郁妻李氏黃致範妻趙氏田斗興妻崔氏張鳳翔妻金氏竝偕老五衛將李宇炯妻崔氏俱在○西部僉知趙鎰妻李氏柳光濂妻鄭氏孫世大妻金氏吳命堅妻卞氏韓道元妻林氏鄭喆臣妻景氏李楨百妻田氏崔壽亨妻沈氏竝偕老僉知南羲老妻李氏李樂培妻吳氏趙祥逵妻朴氏李光德妻沈氏朴道翔妻南氏金景祚妻崔氏鄭興周妻崔氏兪漢翼妻尹氏竝俱在○南部僉知沈原之妻李氏安載復妻李氏鄭昌輝妻金氏韓景琦妻金氏徐命基妻張氏竝偕老前承旨申史澳妻李氏僉知曺羽振妻金氏趙亨逵妻沈氏河弼晉妻朴氏李春英妻白氏朴盈源妻李氏竝俱在○北部僉知趙德昌妻洪氏偕老五衛將趙重瞻妻尹氏僉知劉錫亮妻太氏竝俱在○可爲僉樞秩東部通政姜世佑西部通政康弼述弼述妻李氏偕老通政柳世誠金相衡韓宗澄南部通政李元國北部通政金瑜瑜妻宋氏偕老○又啓言朝官年七十士庶年八十以上遺漏人依下敎知委各部搜訪報來別單書入而北部居鄭東有年八十七當入於乙卯加資時而其時流離下鄕矣近始還接故一體書入敎以追別單今日政依他例下批事分付○別單中部閑良李泰周東部良人金興九西部閑良李春郁北部閑良鄭東有保人鄭唜奉
정조 24년 · 강
改差鍾城府使申大尹
정조 24년 · 목
敎曰鍾城府使申大尹改差今日政差代仍令當日辭朝
정조 24년 · 강
有政吏曹參判曺允大進
정조 24년 · 목
以兪漢寧爲大司諫李基慶爲持平南惠寬爲獻納趙得永爲副校理洪樂安爲修撰尹東晩爲右尹趙弘鎭爲刑曹參議
정조 24년 · 강
遞左尹李得濟知義禁趙鎭寬同義禁申大謙以鄭日煥爲同義禁
정조 24년 · 목
因漢城右尹望筒敎以京兆金吾中時帶劇務將任人許遞今日政差代其中同義禁窠陞資之後尙未爲之戶曹參判鄭日煥除授牌招察任
정조 24년 · 목
以李翊模爲左尹李敬一爲知義禁成鼎鎭爲鍾城府使
정조 24년 · 강
修撰洪樂安疏陳父病乞救護賜例批
정조 24년 · 강
命司成李錫夏令該府拿問尋命罷職放送
정조 24년 · 목
備局啓言親行酌獻禮時陪享百官例爲淸齋一宿而司成李錫夏不爲出齋執頉於本司摘奸其在重齋令之道不可置之請令該府拿問處之允之○因囚單敎以罷職放送
정조 24년 · 강
刑曹以諸道定配罪人不入於放未放冊子之類別單啓命洪原縣定配罪人遺漏委折行査於該道臣仍放定配罪人等
정조 24년 · 목
該曹啓言依下敎諸道定配罪人之不入於放未放修啓冊子之類詳考本曹徒流案別單書入而洪原郡定配罪人韓旕金宜入於修啓冊子者而無端獨漏故一體書錄於別單而赦典至爲嚴重奏御文字何等審愼則該道臣之矇然不察大是疏忽請推考敎以赦典何等至嚴則編配之無端遺漏必是不察而然然則輕罪者公然不放寧有如許刑政乎若無別般査考之命則其爲斑駁尤當何如乎道伯不可推考而止自本曹行査草記而韓哥則卽放事分付別單中非應坐或以輕重他罪因特敎充定者與厥類混置勿論之鐵案豈成說乎此後此類則雖爲奴當入於放未放矣今番釐正時凡例知此爲之○又啓言因本曹別單永宗朴聖樑龍仁金誠一加平尹恒履平康全福希杆城金光才海州張福維碧潼田聖春楚山朴東斌利城成艶穩城金季命慶興金興哲放字書下矣依書下放送事分付各該道臣矣
정조 24년 · 강
命慶源府定配罪人趙億孫及定配蒙放人趙得新考其罪犯放送或還配穩城府定配罪人金成彬放送
정조 24년 · 목
刑曹啓言因咸鏡監司具㢞放未放修啓冊子慶源趙億孫穩城金成彬同罪之定配者他道或有放送者詳考更稟事書下矣趙億孫以毆打叔母成傷罪己未十一月流二千里定配而詳考諸道放未放修啓冊子則碧潼郡趙得新亦以毆打叔母罪定配而蒙放阿耳鎭卒崔奉德之擬刃鎭將時金成彬以鎭校不能捍衛罪乙卯十一月不限年定配而平海郡金重昌亦以該鎭執事不能捍衛罪同時定配入於該道放未放修啓冊子已爲蒙放矣敎以趙得新趙億孫等名雖同罪必有輕重之別考其地處及罪犯於曹在文書可放則竝放有輕重則輕者放重者仍而重者若是已放者卿其捉來更覈如有涉於風傳仍放否則草記還配金成彬則旣非干連之人放送○又啓言相考伊時擧行文書則得新億孫俱是常漢而乃兄弟也其三寸叔母金召史卽寡居女人而稍有財産敢生奪財之計其弟億孫做出淫行之說驅迫毆打其兄得新從傍助勢究厥罪狀俱是可殺而論其所犯億孫爲首得新其次得新已蒙放釋今無可論而億孫則以渠負犯不可遽議疏放仍配金成彬放送事分付道臣矣
정조 24년 · 강
持平李基慶因金孝元許穆輩被儒生成一源發通聲罪事陳疏命該儒施罰當初不參聯疏之儒生亦爲施罰
정조 24년 · 목
批以成一源事爾言似非過去風傳而同朝之人固不可加以這一字況古之聞人乎旣不欲詳覈則但當付之泮長處之爲先令泮長嚴加糾責別般施罰若一齊聯名則彼成也何從而出惜乎諸生之固陋而不免於自速在齋中未及周旋者亦令泮長飭罰爾其勿辭察職
정조 24년 · 강
命天生山城還穀耗條事令道伯從長處置
정조 24년 · 목
敎曰承旨新從下土本邑還弊與民瘼年前釐正後其效果有之乎詳陳之承旨姜碩龜曰臣居仁同故略知仁同之弊而還弊最甚前府使崔獻重殫誠釐革流亡絶戶之指徵無處者幾皆充補而其中南倉還千餘石輸納之弊大是若瘼民力無以支堪亦因獻重疏請特許輸納於本府之天生山城民甚便之而未過一年南倉所管營裨還索耗條於天生天生之還將有復屬南倉之漸仁同之民大以爲憂大抵耗穀隨還而生則穀在天生耗歸南倉事甚逕庭耗條之當屬天生臣不敢仰請而今因下詢敢達矣敎以出擧條下廟堂問其更不侵索之方於道伯俾卽從長處置具由狀聞
정조 24년 · 강
領議政李秉模陳箚請吏曹參判曺允大重推鍾城府使成鼎鎭改差賜批許之
정조 24년 · 목
箚略曰臣於申思贊事收議以韋布時所傳聞錯認以未及唱第而拔榜矣伏讀草記批旨始知花牌之收還在於唱第之後臣之疏率昏謬於是乎著矣數馬以對卽人臣之常禮而收議文字尤係謹嚴今臣做錯不翅誤一字而稱死罪而已乞命攸司議臣疏謬之罪臣於昨日政目有所駭惑者鍾城卽六鎭名府也差遣之際固當十分愼揀而愼揀之中亦有流品之不可放倒者如新府使成鼎鎭向年樹立顧何如也雖謂之昏衢之星未爲不可當此明義錄大義日晦之時宜乎扶奬甄拔之不暇而今乃待之以絶塞之地題目之下果能不致訝於瞻聆歟且其所歷則東壁也諫長也以若踐履以若樹立非特敎非罰補而出之邊郡者曾有是否臣謂當該銓堂從重推考該府使雖已辭朝今姑改差以尊朝廷宜矣批以收議之差違事實卽不過傳聞之未詳所致且況在於卿釋褐前五年耶附陳銓官推考該倅改差事以若踐履以若樹立非特敎非罰補而出之邊郡曾有是否云云聞卿言思之果然依施仍傳曰此批答遣史官傳諭該倅之代令該曹各別擇差仍以口傳擧行待下批卽爲下送
정조 24년 · 강
大司憲李城輔陳疏賜批疏本封還
정조 24년 · 목
批以江之永矣願言溯洄際接來章如見淸範附陳俱是碩畵千里面譚尤庸延佇大抵天下無不可知之理無不可能之事而孟子有不知不能之喩至譬於泰山北海之挾超則予之爲治反顧云何百姓者人主之心也朝廷者百姓之心也禮樂敎化者朝廷之心也人主者持禮樂敎化之具者也昔予不自量讀聖人之書慕聖人之志慨然鴻厖庶幾遇之日月如流我髮如星每一回想尙不免河不出圖之歎卿言適會予意卿實亮予予竊有感於斯先正所著書屛允合豐芑之良謨況時與事符若有所待令內閣寫進尾論明義云云非予所敢私者與國中小大臣工守之若球璧傳之若經史卿所爲言卽風傳之過者句語雖無指的纔有揭禁不得不封還卿須諒之更望勿復控辭毋金玉其音以副翹予之思仍敎曰此批答遣史官傳諭
정조 24년 · 강
以白東遠爲鍾城府使口傳也
정조 24년 · 강
壯勇營啓請善騎別將以外任竝擬
정조 24년 · 목
該營啓言善騎別將有闕之代今當差出而擬望之人乏少請外任竝擬敎以外任與訓中禁別不可數遞未經之人亦難輕擬年老者亦然矣
정조 24년 · 강
右贊成宋煥箕從縣道陳疏賜批
정조 24년 · 목
疏略曰竊念貳公弘化之責固非如臣庸陋所敢猥叨至於貳師之職又是於輔導東宮爲任甚重臣之荐有此所縻奚啻如蚊蝱之負山商蚷之馳河也此臣所以寧犯逋慢之罪而不敢膺命者也伏乞亟收職秩以重公器抑臣又竊有不安之一端臣孫欽天癡獃無比年且未及始仕而忽被錄用之命實由臣身及其除職遽爲躐品區區惶戲曷有其極雖是蔭職末宦其爲官方之隳紊仕路之淆雜則所關亦不細矣臣是何人敢以身啓此弊爲後世嗤笑乎亟寢成命不勝翼願批以卿之來也尙嫌其徐徐卿之去也胡爲乎曁曁三揖而進一揖而退莫曰於禮則然愼爾優游勉爾遁思獨非宵雅留賢之詩乎予以先正之思勖於卿卿乃不于先正出處是傚是則予之誠禮固不及於先王之待先正而卿其可不以先正之事先王者事予乎卿之臨行進牘拳拳於保傅欲擇保傅當求如卿宿德與其言之於疏曷若行之於身也旌招之不以職事設言於卿而贊成特授專爲貳師兼銜卿必諒予心之非出縻爵何乃過辭至若卿孫除官卽前代承蔭任子之法復何足云爾爲賁胄筵函丈之席更當有敦勉玆於批旨先致此意仍敎曰此批答遣史官傳諭
정조 24년 · 강
遞禮曹參判鄭大容參議韓用鐸
정조 24년 · 강
命禮曹亞三堂今日政差代
정조 24년 · 목
禮曹啓言宗廟景慕宮春奉審修改今二十五日辰時擧行而判書臣晩秀則宗廟進去景慕宮次堂當爲進去而參判鄭大容參議韓用鐸俱在呈告中不得進參請令政院稟旨牌招以爲推移進參之地敎以已踏下今日政差代待下批牌招
정조 24년 · 강
遞承旨姜碩龜以曺允大代之前望也
정조 24년 · 목
碩龜不爲仕進也
정조 24년 · 목
敎曰未肅拜亞尹許遞待下批牌招察任
정조 24년 · 강
以李書九爲吏曹參判洪樂游爲參議前望也
정조 24년 · 목
敎以判堂姑未差云參判參議前望單子入之待下批牌招開政
정조 24년 · 강
有政吏曹參判李書九參議洪樂游進
정조 24년 · 목
以曺允遂爲副修撰李魯春爲禮曹參判宋銓爲左尹金羲淳爲禮曹參議
정조 24년 · 강
命前承旨李羲甲以絶島安置律收贖放送
정조 24년 · 목
敎曰曰法云爾則何法不嚴且重至於赦典文書所關尤何如也古則徒流安置充軍等罪名遇赦則放放秩未放秩之區別卽近規而後來之更添稟秩名目又是近規之近規雖曰近規旣屬定式此亦法也諸道放未放啓本皆上來獨湖南尙無登聞追聞之非特敎非定奪而一承宣忽以已見自外還送未放秩中干連深重之類使之刪拔修啓而然云可謂妄矣罪名以其深重也故置之未放秩今若刪拔則此類將爲上不知中不知之罪名寧有是乎雖似生疏所致幺麼一承宣爲此自有該府該曹該道以後所未聞之擧而其人固不足責其罪合置何辟赦令纔過姑從寬典前承旨李羲甲施以未放秩中首律令該府今日內公罪收贖草記分付銓曹勿復廁之銀臺之望俾近日汨汨於俗習而凡屬如許處反以不知高厚作爲工謀之方者知所爲戒事亦爲分付○義禁府啓言李羲甲今方拿囚而未放秩中道律絶島安置請以公罪收贖放送允之
정조 24년 · 강
放嶺南湖南定配罪人等命黑山島定配罪人度謙移配金甲島
정조 24년 · 목
慶尙監司申耆狀啓以爲臣敬奉敎書頒布列邑道內輕囚卽爲疏放定配罪人等參量其罪名輕重放稟與未放秩竝未至配所罪人謹依新頒定式別成冊子秩秩開錄而禮安閔亨彬以配限準滿纔已馳啓姑未承回下故一體入錄徒年罪人之遇赦卽放係是法典而慈仁僧性沾咸陽林云伊晉州任思行等所坐不輕故竝置之稟秩孥籍緣坐罪人爲奴婢定配罪人關係劇逆不限年定配罪人等幷不擧論○放秩刑曹所管徒三年罪人禮安閔亨彬奉化鄭明哲陜川李銓寧海金大三豐基崔甫乙介金英陽金商鉉軍威李三用咸安延東標盈德朴昇福仁同金千萬日鄭德裕充軍罪人禮安鄭義俊不限年罪人醴泉奉崙泗川鄭光益寧海柳坤熊川金漢三巨濟趙雲宅開寧金光信蔚山李膺福丹城金栻泗川朴枝蒨鎭海朴履錫丹城洪彦忠晉州趙命敦昌原李春得巨濟全春興河東孫守雄陜川孫仲伊草溪李近民星州李命脩河東金麗益流三千里罪人永川金啓中靑松鄭以能昆陽崔成崙河東李大興昆陽李翼身義城金百信蔚山池應彩盈德白光佑晉州黃聖漢醴泉韓錫舜蔚山鄭東周梁山辛以億機張趙明弼興海林起大淸道金嵒鎭海朱碩奉泗川盧喆之咸陽朴宇貞迎日河光奎昆陽朴仁培玄風李澧靈山金儀良梁山朴文原機張奴者斤山靈山李宗式寧海羅慶朝軍威吳贊一奉化李奉國泗川曺道守固城僧致憲興海孔翊周三嘉尹邦彦河再淸開寧楊漢祚金山愼義濟宜寧尹碩秋昆陽李德富金光出咸安奴還伊晉州金光慶泗川高臥土里安義文應百流二千里罪人安義全得中星州崔海寬機張裵仁錫蔚山元德道稟秩義禁府所管罪人金海權中憲安東金鎭鼎新寧南正和刑曹所管徒三年罪人慈仁僧性沾咸陽林云伊晉州任思行充軍罪人榮川朴昌彬長鬐宋貴孫熊川金昌修邊聖湜金海羅應圭不限年罪人機張全先伯開寧房連得知禮諸癸孫機張李東漸流三千里罪人山淸金聖奉昆陽洪在裕梁山徐龍甲義興金正彦居昌姜詢岳順興尹錫祚金山鄭時綱居昌裵光信彦陽羅正澹寧海李孝才蔚山李根得善山皇甫濂盈德張必曄蔚山趙德行熊川李忠白醴泉尹吉贊咸安全加邑彭河東方光明泗川全宗義河東金商潤泗川權處衡河東朱道喆固城閔梓蔚山申光尹梁山李光稷機張朴昌白流二千五百里罪人軍威馬炫斗減死罪人淸道權掄彦陽黃義宅竝放未放秩刑曹所管充軍罪人三嘉李鈺姑放淸河姜興瑞鎭海朴琦不限年罪人長鬐梁海大流三千里罪人丹城李得春咸安尹商國減死罪人知禮李忠謙昌原李時坤長鬐黃必順未至配所罪人秩慶州金郁萬明川白以玉龍宮鄭光忠大邱金世甲方長文居昌宋允玉竝放○刑曹啓言因慶尙監司申耆放未放修啓冊子蒙放罪人等卽爲放送事分付各該道臣敎以別單書放者一體分付○全羅監司趙宗鉉狀啓以爲臣敬奉敎書頒布列邑雜犯輕囚卽令疏放定配罪人考閱罪名參量輕重區別放稟仍秩修成冊上送徒配罪人旣有丁未定式故置之放秩而任實鄭得孫罪狀不輕故謹依乙卯新定式仍本律置之稟秩待限滿狀聞計料井邑車成雲所犯深重有難議稟咸平金己得連加譏詗尙未就捕義禁府所管罪人則此與秋曹發配有異故不得一例擧論竝置之仍秩發配後交付狀未及考還者仍秩下端別爲附錄而孥籍緣坐爲奴婢罪人等依例不爲擧論○放秩刑曹所管徒年罪人茂長金福龍扶安朴相赫任實林盛達雲峯金時哲鎭安崔老郞寶城崔道明長水裵璟長興金重海任實韓應佑龍潭洪春三海南李��注里萬頃金世甲充軍罪人康津朴震秀鄭鎭化扶安李寅弼長興金洛光陽李邦裕順天尹往欽寶城崔仁榦光陽李蘂樂安韓命大不限年罪人井邑兪濟禧茂朱徐孝中金德龜海南丁得成潭陽金振煥樂安黃好石流三千里罪人錦山鄭雲龍同福朴恒坤茂朱金光業長水李得成同福金興得長城申約祿樂安秋七奉泰仁黃檜長城崔再得光陽李惟成玉果黃基勳興陽余希德康津朴一奉咸平裴貴三長興僧勝悟光陽曺濡光州李宇喆南原全光瑜昌平柳相明寶城金廷耉靈光朴達萬鎭安文應億錦山黃碩老珍山金景太稟秩刑曹所管徒年罪人任實鄭得孫充軍罪人康津崔莫千海南具福得法聖鎭吳得海泰仁金錫祿金甲島金有安不限年罪人海南李命天長城孫尙彦綾州李圭宅萬頃馬希碩竝放珍島多石名下敎以放仍定邑婢俾知壓良之禁至嚴班族所犯爲加一倍之律事分付道臣配案改錄流三千里罪人茂長金命采咸平金仁胄靈光車有權高山劉世辰羅州李時喆金溝金有直茂長韓師旭靈光方最樑玉果金擇伊鎭安弓萬憲竝放仍秩刑曹所管徒年罪人咸平金已得名下敎以嚴飭跟捕自現卽時放送後狀聞事分付充軍罪人黑山島金晉煥金甲島趙聖輅順天金宗大珍島金衆望德不限年罪人蝟島金千才長水李輔大蛇渡禹尙勤防踏鎭具顯基綾州朴安成荏子島表福同防踏鎭南顯大竝放樂安僧有仁名下敎以放保授道內殘寺莫敢逃躱事分付蝟島方鼎金康津嚴老味長興姜六孫潭陽李三才金甲島權萬才流三千里罪人海南僧太云康津羅俊行井邑李勉采興陽朴好民求禮尹萬才古阜李光燁綾州李世雲海南金奉日昌平金龍得興陽文彬伊海南金東說興德李德男興陽鄭涑光陽任希卨朴大云錦山韓麻堂寶城柳澤龍長興金履一順天李貞運求禮姜玉江盧國彦長興文自成金溝申植沃溝李春水任實張至建泰仁李學減死罪人長城千百守薪智島金鳴漢興陽朴太世寶城朴尙七嚴禾包里樂安咸奉連未至配所罪人明川金相彦祥原金官亥竝放仍秩義禁府所管罪人黑山島度謙名下敎以法外則法外而旣以朝官定配亦不可全釋金甲島移配呂島崔尙耆長城尹理相薪智島韓師鎭竝放古今島沈公著姑放興海李烷放○刑曹啓言因全羅監司趙宗鉉放未放修啓冊子蒙放罪人等卽爲放送事分付各該道臣多石金己得僧有仁亦依傳敎擧行事一體分付而金甲島充軍罪人申石哲宜入於修啓冊子者無端見漏故書錄於別單以入而該道臣之矇然不察大是疏忽請推考允之敎以申石哲亦放而別單書放者一體分付
정조 24년 · 목
因藥院日次請診啓辭批以慈殿氣候一樣慈宮向勝後雖有日知之效而有膈間滯候進茶飮朝來有差意卿等不必入侍矣○藥院口傳啓言臣等伏承問安啓辭批旨下者以慈宮有膈間滯候進茶飮爲敎仰想膈滯之候連進茶飮後漸向差勝而第伏念靜攝已至浹旬諸節尙未復常此時滯候尤爲悶迫茶飮幸已奏效湯劑不容少緩雖伏承問安勿爲之命而憂慮之極冒昧聯籲伏乞亟許臣等率醫官入侍以爲診察議藥之地批以慈候比朝有勝意卿等退去宜矣
정조 24년 · 강
命世子謁廟以明日爲之景慕宮展謁更待下敎爲之
정조 24년 · 목
禮曹以世子嬪初揀擇時詣闕處女書入啓敎以欲於初揀前展謁而待慈候差勝矣晩後益有勝意明日先行廟謁還宮後當行初揀而宮謁則明日更待下敎爲之
정조 24년 · 강
以徐有聞爲承旨前望也
정조 24년 · 강
承旨曺允大陳疏自引賜例批
정조 24년 · 목
疏略曰成鼎鎭樹立之卓然臣雖愚迷亦豈不知隨處扶奬是臣平日所自勉而伊時鍾城差代之命遽下於政注已畢之後促敎繼降排擬甚窘且守令愼揀聖意自來勤摯名都差遣人地不可不擇只知一方之借重未及三思之周詳倉卒之際率爾排望至今追惟果是誤錯大臣箚論不勝愧服問備請勘可謂太寬昨於政牌末由承膺坐違召命恭俟威罰不自意銀臺除旨忽下此際職名雖異情勢自如伏乞亟削臣職嚴勘臣罪仍命勿復檢擬於選部以爲居銓不審者之戒焉
정조 24년 · 강
召見禮曹判書李晩秀尙衣提調尹師國于便殿
정조 24년 · 목
敎曰禮房承旨與禮曹判書尙衣提調入侍
정조 24년 · 강
東部都事宋欽詩西部都事徐有聲相換南部都事徐鐸修北部都事洪晩榮相換口傳也
정조 24년 · 목
禮曹判書李晩秀啓言明日初揀擇時五部官員多有擧行之事而部官進參者只有五員其餘部官請令該曹他司口傳相換敎以入來部官中相換
정조 24년 · 강
仍任前輔德金羲淳
정조 24년 · 목
敎以輔德當爲殿宮問安官仍任
정조 24년 · 강
敍卿宰侍從堂上堂下罷散人
정조 24년 · 목
敎以卿宰侍從堂上堂下罷散人員敍用令該曹口傳付軍職○前牧使林蓍喆承旨李羲甲朴崙壽崔守魯大司諫李殷模司成李錫夏持平柳台佐獻納閔命爀校理尹命烈修撰朴鍾淳安策
정조 24년 · 강
詣璿源殿展拜仍詣宗廟景慕宮行世子謁廟禮
정조 24년 · 목
予與世子具翼善冠袞龍袍詣眞殿展拜出萬安門予乘與世子隨後步出至仁政門外予降輿乘輦出敦化門世子乘輿隨詣衛內由敦化東夾門出降輿乘輦至宗廟大門外予與世子降輦乘輿入大門予由東夾世子由西夾予至齋室門外降輿入齋室世子至石橋前降輿就齋室門外位以承傳色問安入齋室敎曰景慕宮展謁今日當兼行該房知悉予與世子改具冕服出齋室詣廟庭版位西向行四拜禮世子由東夾門入就拜位北向行四拜禮少頃予又行禮世子就西向位行禮予陞詣廟內奉審世子從陞奉審訖仍詣永寧殿行禮奉審如上儀還入齋室改具翼善冠袞龍袍出齋室乘輿世子至石橋前乘輿出大門外降輿乘輦路由館峴至觀旂橋降輦陞輦至景慕宮大門外降輦乘輿入大門予由東夾世子由西夾予至齋室門外降輿世子至齋室稍近處降輿入齋室予與世子改具冕服出齋室詣版位行再拜禮世子就拜位行再拜禮予陞詣宮內奉審世子從陞奉審訖還入齋室改具翼善冠袞龍袍出齋室乘輿至宮大門外降輿乘輦至觀旂橋降輦陞輦竝如來儀予入弘化門世子至弘化門外降輦乘輿入弘化門予至明政門外降輦乘輿入明政門世子至明政門外降輿步入由永淸門還內
정조 24년 · 강
廟殿宮司以下施賞有差
정조 24년 · 목
敎以太廟永寧殿展謁時廟司殿司久任官及入直官守門將陞敍未陞敍者陞六前導守僕令該曹各別施賞其餘前導守僕亦令該曹施賞入直把門鄕軍亦給米斗又敎以宮司陞敍依廟司例與守門將捧傳旨守僕等亦依太廟守僕例施賞
정조 24년 · 강
行世子嬪初揀擇于集福軒
정조 24년 · 목
詣闕處女判書金文淳女幼學洪樂獻女幼學洪集圭女郡守朴宗羽女修撰朴鍾淳女縣監金世淵女別提金世淳女副司果鄭魯榮女幼學朴鍾萬女副司果金履喬女判官洪景斗女令朴尙榮女佐郞徐洛修女前參議申獻朝女進士徐淇修女幼學徐有榦女幼學尹慶烈女校理趙得永女參奉黃載鼎女都事沈周賢女生員鄭祖榮女幼學申在仁女幼學成載學女生員趙晉和女通德郞尹守晩女行護軍金祖淳女幼學申緝女幼學黃基養女幼學沈能秀女幼學沈能進女幼學朴春壽女前令金履度女生員金敎根女進士金鎭女通德郞兪漢建女府使趙德潤女郡守趙命喆女監司金履永女○敎曰行護軍金祖淳女進士徐淇修女幼學朴鍾萬女幼學申緝女通德郞尹守晩女再揀擇入之餘皆許婚
정조 24년 · 강
召見判尹李祖承觀象監提調李晩秀禮曹參判李魯春于便殿
정조 24년 · 목
敎曰禮房承旨與禮曹堂上觀象監提調入侍○政院以觀象監提調李晩秀禮曹參判李魯春率國卜金海淡李東珍依下敎來待啓命入侍○予曰今日東宮行禮善爲矣四次拜禮諸室奉審予亦難之而沖年行禮不以爲勞矣晩秀曰趨蹌升降之際拜跪進退之節悉中規度儼若天成實不勝萬萬慶幸矣予敎國卜金海淡等曰今以揀擇單子中四柱歷詢爾等須詳細仰奏也己酉五月十五日酉時四柱何如海淡曰此四柱爲己酉庚午辛未丁酉乃是大吉大貴之格以如此四柱居如此地位則壽貴雙全福祿綿遠百子千孫無容更評矣予曰宮合何如海淡曰遊魂宮合也宮合亦好而如此大吉之命不待更論宮合矣東珍曰臣見亦與金海淡無異矣予曰己酉九月十九日戌時何如東珍曰此四柱爲己酉甲戌癸巳壬戌亦是大貴遐壽之格矣海淡曰此四柱氣象淸明福祿長遠大體固好而比之己酉五月四柱則不可較論矣予曰庚戌年爲何宮合也東珍曰生氣宮合也予曰庚戌十月初四日戌時何如東珍曰庚戌丙戌辛亥戊戌此四柱亦好而不如己酉生四柱矣海淡曰己酉五月四柱乃是大貴大吉萬壽多男雖求之前古不可多見矣予曰庚戌四月十六日子時何如東珍曰庚戌辛巳丙寅戊子也四柱大體則亦無欠矣予曰庚戌二月十六日辰時何如東珍曰此四柱爲庚戌己卯丁卯甲辰矣海淡曰如己酉五月之爲上等貴格者固難更得而此四柱僅可入等矣予曰庚戌六月初五日子時何如東珍曰庚戌癸未甲寅甲子也此四柱則平平矣予曰己酉四月十八日酉時何如東珍曰己酉己巳甲辰癸酉而此四柱甚好比之己酉五月四柱亦當爲之次矣海淡曰此亦有貴格以五等言之則當入三等矣予曰予於金祖淳家初未嘗屬意而拜園之夜夢兆告吉若有諄諄面命者而當初則猶未解得久乃怳然覺悟矣今日揀擇時入來也觀其福氣滿面擧止天成宮中之入無不聳瞻而慈殿慈宮亦皆一見而嘉悅今詢四柱宮合皆云大吉宗社無疆之休其將自今日伊始矣元朝之祗拜太廟筮得比之觀其象爲比先王觀於是乎誕擧冠冊之儀而今玆嘉禮亦定於拜園之吉夢此皆皇天之攸賜也陟降之所命也予何敢以人爲容於其間乎況德門名家衆望有屬予心欣幸何可容喩仍敎景喆曰吉朔定在何間乎景喆曰六月七月十二月皆吉朔矣
정조 24년 · 강
命國卜金海淡永付司果
정조 24년 · 목
觀象監提調李晩秀啓言今日初揀擇時待令國卜金海淡請永付司果使之冠帶常仕允之
정조 24년 · 강
命日官池景喆相當職調用
정조 24년 · 목
敎曰冠冊廟謁擇日日官池景喆相當職調用
정조 24년 · 목
命再明日次對進定於今日又命諸承旨持公事入侍○政院啓言諸承旨持公事入侍事命下而次對日持公事入侍例不得爲之何以爲之乎敎以仍爲詣閣○予曰正月一朔則以予情事値玆慶禮不敢以常人自居殆不知何以經過矣二月以後又以慈宮患候罔措以過數日前亦以滯症有欠安之節矣昨日欣幸之中仍爲行氣而滯症旣夬降腫處亦漸完合來月旬前庶可夬復實爲萬幸矣以是之故凡係民國之務全不能酬應歲後次對尙未一行顧予踐阼以後二十餘年豈有半分可紀之善而至於晉接酬應之如是久矌卽又二十餘年所未嘗爲之事也見今精力實難自強而今日賓筵不得不進定爲慮卿等之侵曉來待故晩始出令矣今則筋力之衰憊日以益甚寢食之節亦不能善爲眼視不能辨細字神思亦多未周眞所謂視曰昏思曰塞矣顧今大禮已順成慈候亦平復而又有所一念憧憧者歲初旣拜園寢眞殿廟宮亦已次第展謁而元陵行幸方在來月以予筋力上下登陟之際固難強力而凡屬奉先之節不敢以衰憊之故或有一念之懈夙夜慥慥惟在於此而外此諸事則不得不以休養爲上策矣在前則行步之節最所無難而近因數十日房廳間頻數往來之致昨於奉審行禮之際不覺流汗矣領議政李秉模曰臣於昨日亦仰瞻勞動之狀而不勝仰慮矣右議政李時秀曰不但聖體之勞動宮謁時聖心之興慕亦爲太過矣予曰昨日則果爲勉強抑情無事經過而予心則不知何以爲喩矣秉模曰慈宮氣候俄已伏承下敎而世子宮勞動之餘寢睡之節若何予曰精神筋力可謂好矣予於再昨之夜以昧爽丕顯坐以待朝之意有所引喩矣更鼓旣深之後尙不就睡而侵曉便起少無難意予之廟謁時先朝以予沖年之故廟內奉審之時不令隨詣仍立拜位矣今番則使之隨詣奉審而升降趨蹌儼然中矩許久行步亦不流汗甚爲奇幸矣秉模曰臣等亦連爲仰瞻而屢次行禮悉中規度雖文王之爲世子何以加此實不勝萬萬慶忭矣予曰興拜之時予則或不能與唱聲相應而世子則一一應聲無少差錯矣秉模曰節次之嚴肅果不勝欽歎矣予曰初揀亦順成而天作之合自有其人予何敢容一毫私意於其間哉相貌也地閥也所以求之者固非一端四柱之推騐亦是祖宗家法而亦豈可專求諸此乎冠冊大禮予不敢自專故元朝祗拜之後始有所取必者以予愚迷凡於事爲之際每若有待乎指導告戒之丁寧聖人之言不曰視於無形聽於無聲又不曰必見其所爲齊者乎聖人之言渾然無跡雖不明白說破而予則謂必有是理矣今番揀擇之所屬意者自外人觀之則有若以門閥取之又若以其近密之故而實則不然詳言其故則或涉於誕而君相一體亦何可不敷諭於卿等乎拜園之夜不能着睡而方在假寐之際分明有告戒之諄諄者而若曰沈豊之侄方着氈笠宜待其脫云而反復思之終未解得捧單之後求諸沈氏之中而無一可合者矣還宮後數日因禮判所奏有所酬酢而因此思之則金祖淳之內爲沈豊之之侄女而方在未闋服中云氈笠云者蓋指其非華飾也且十二月適爲吉朔而顯廟朝辛卯嘉禮亦在十二月故予之初意已欲以十二月行禮矣今聞其吉服在於十一月云尤豈不爲湊合之奇異乎況其德門名族閥閱甚盛如淸陰文谷夢窩竹翠之號婦孺皆知而昨日揀擇時其家處子之入來也粧飾凡節皆從省約而福氣滿面起出衆中眞所謂鶴立鷄群宮中之人於其始至不知其爲誰其而無不聳瞻慈殿慈宮亦皆一見而嘉悅又以古例之不可廢招問國卜則四柱宮合咸曰大吉此實皇天祖宗之攸賜宗社莫大之慶也秉模等齊聲仰奏曰天與之祖宗與之此實億萬年無疆之慶也予曰今番冠冊之同時竝擧與冊禮之行於仲春皆遵顯廟朝已例而處子生日亦與聖后誕辰同月嘉禮亦當用辛卯故事且儀節則欲其省約擧措則貴於遲久嘉禮涓吉之以十二月爲定亦有合於遲久之意矣秉模曰臣等之心固以爲遲遲而此則惟在聖心矣予曰六七月皆値暑熱閏四月亦吉云而閏月異於正朔且六禮正使當爲備員而卿之出疆亦相値勢當以十二月爲定矣予曰今日次對爲民國之務不得不黽勉酬應而今歲之後臺諫初登筵席矣近來絲綸之間亦可認予意之所存而今予欲有所言及者三司之臣果能仰體否鄭妻事自昨春以後與前有異三司合啓中鄭妻事與末端事合爲一款而勿露鄭妻名目爲好未知如何掌令鄭澣曰合啓體重有難遽議矣予曰然則姑爲依例傳啓而只擧末端也
정조 24년 · 강
命統營別餉米加分耗更勿取用於支放
정조 24년 · 목
領議政李秉模啓言頃以統營別餉米加分耗許劃之限已滿十年自己未更勿取用之意覆啓行會矣卽見統制使任嵂狀啓則以爲臣營設屯限以萬石取補支放此實蘇捄之大關捩而十年之間事多違料所買屯畓不過爲四百餘石落今以十年經紀者料量前頭則更增五六百石所種之地然後可得一歲萬斛之收而若除餉耗但從屯穀之所出以此買畓欲待準數則畢竟成就將不知在於何年別餉米加分耗還付元穀當否請令廟堂稟旨分付矣十年之限已滿而屯穀之未滿萬石卽是該營之罪非廟堂之限前徑推則今此所請豈可許施乎請依前行會施行之意分付此後作屯又或無實則當自今帥臣首勘其罪以此意一體嚴飭期於準萬後卽報本司從之
정조 24년 · 강
命迎華察訪李元膺所懷中公貨三千兩許貸事驛屬復戶米移劃近邑事南陽安城位田稅補用事竝依施陽城開川站移設事置之
정조 24년 · 목
領議政李秉模啓言迎華察訪李元膺所懷批旨內有令廟堂稟處之命矣取見其所懷則以爲本驛新設之後土地鮮少生理淡薄各樣公貨中三千兩限十年許貸每年三百兩還報則庶爲聊賴之道驛屬所受食復戶米多在遠邑移付稍近邑則實爲資益此在惠廳從便移付之如何南陽海門站安城康福站馬戶移付本驛之後餘在爲五戶此姑權罷位田收稅付之本驛以補公用至於陽城開川站移設振威邑內事擬與地方官及本府巡營爛商稟處云矣該驛新設之後凡百尙未就緖土地之鮮少尤宜軫念而今此三千兩許貸歲報三百兩之請足爲目下捄弊之策華城公貨有五千餘兩歲儲之錢就此以三千兩許貸限以十年以爲準報之地驛屬所受復戶米之移劃近邑事在惠廳別無損益各該邑似亦無大利害從附近移付之意分付惠廳南陽海門站安城康福站馬戶旣已移付本驛則餘在五戶之權罷位稅之補用事理當然亦爲依施開川站移設事位土相換之前有難輕議故昨年繡啓覆奏時亦已仰陳請今姑置之從之
정조 24년 · 강
命釜山鎭戰船改造之材許斫于右道封山
정조 24년 · 목
領議政李秉模啓言慶尙左水使金爀狀啓以爲釜山第一戰船一隻限滿傷退難以駕海改造材木右道封山依例許斫事請令廟堂稟旨分付矣依近例許斫之意請分付從之
정조 24년 · 강
遞右賓客鄭民始
정조 24년 · 목
領議政李秉模啓言此時賓僚不可不備員賓客中受由人請姑許遞從之
정조 24년 · 강
命黃海兵使鄭學畊改差前兵使李性默仍任
정조 24년 · 목
領議政李秉模啓言黃海兵使鄭學畊以其母病連呈辭狀此時遞易雖甚可悶親病旣如此則有難強令察任請改差敎以民事雖念孝理亦關依爲之前兵使仍任當日下送
정조 24년 · 강
推刑曹判書李祖源開城留守金勉柱
정조 24년 · 목
領議政李秉模啓言今日次對卽歲後初次對而備堂中懸病者多衆所共知情病外請推考從之
정조 24년 · 강
罷修撰洪樂安職
정조 24년 · 목
領議政李秉模啓言下番儒臣就座之際多所失措請罷職從之
정조 24년 · 강
命楊州牧使康命吉還屬內局前牧使洪義浩仍任
정조 24년 · 목
藥房都提調李時秀啓言首醫康命吉赴任後旋卽上來而今當慈候靜攝之餘首醫不可暫離本院且幸行已有成命地方官多有擧行之事請楊州牧使康命吉還屬內局從之領議政李秉模曰楊州牧使康命吉旣已還屬內局則前牧使洪義浩之徑遞可惜仍任似好矣從之敎以除辭朝赴任
정조 24년 · 강
仍任均役郞廳徐簡修
정조 24년 · 목
宣惠廳堂上金文淳啓言均役廳郞廳徐簡修今方滿瓜而本廳緊務難付生手請姑仍任從之
정조 24년 · 강
仍任厚州僉使吳載光
정조 24년 · 목
兵曹判書趙鎭寬啓言厚州僉使吳載光今方滿瓜當爲出代而本鎭新設以後連以兵使或水使已經者擬望未有一定之規今番則以何履歷差出乎敎以姑爲仍任
정조 24년 · 강
仍任長陵參奉徐有齡
정조 24년 · 목
行護軍申大顯啓言長陵局內農路防塞處及水口築垌處今春植木以今二十八日擇吉將爲擧行外白虎沙角有不可不播植處松子橡實已有所措備而本陵陵官俱爲遷轉付之生手事甚可悶矣敎以徐有齡仍任本陵官專音植木仍於其窠計仕陞六陞六後仍作令窠外任前勿爲差代吏曹參判李書九曰長陵方有植木之役而參奉兪常柱身病沈重呈狀乞遞請姑改差從之
정조 24년 · 강
吏曹參判李書九陳啓請收儒賢疏本封還之命賜批
정조 24년 · 목
書九啓言禮遇儒臣翕受昌言卽是聖朝家法而我殿下之嘗所慥慥者也日昨行大司憲李城輔疏中一段以今番赦典事有所敷陳明義理嚴懲討固是擧國之同情而儒賢一言之重將以正人紀扶王綱則感激天心風勵世敎之機政在於此而殿下亦諒其進言之誠乃以君臣上下固守大義之意明示聖志臣於是竊不勝激昂欽歎而第其所請之條件則歸諸涉禁至命封還原疏夫以殿下來諫之聖德獨於討逆一事輒設禁令箝制群下不恤百世之譏議者實爲忠志之士所共憂歎而至於儒賢匡救之言亦且律之以禁令不賜開納與殿下平日之所慥慥者大相逕庭是豈群下所期仰於聖明者哉臣於伊日待罪承宣竊欲陳此愚忱而未及登筵旋卽移職餘懷耿耿敢此仰達更加三思原疏封還之命亟賜收回仍允所請以光聖德是臣區區之望也敎以儒賢之疏雖體重豈有過於先正乎昔先正宋文正受賓師之禮而於金弘郁事若非獨對袖箚則未嘗言於疏箚與公堂者豈敢言之氣盡言之誠有所未盡而然乎今番儒賢事知無不言可感其誠且其疏亦不可以涉禁言而其實則意不在他雖卽賜批亦難例頒特爲封還於史官之行此乃用於大臣之例而留中疏例亦不賜批雖在儒臣亦然今之封還比之留中不賜批旨尊禮之者果何如也
정조 24년 · 강
三司前啓德相事尙喆事兩司前啓國榮事九宗事賜批從之掌令鄭澣持平李基慶副校理尹序東正言鄭時善愼性眞修撰洪樂安
정조 24년 · 강
罷掌令鄭澣職
정조 24년 · 목
敎曰掌令鄭澣不知酬應之苦強聒若此雖非涉禁駭然甚矣罷職
정조 24년 · 강
推正言愼性眞鄭時善持平李基慶
정조 24년 · 목
承旨曺錫中啓言無論啓辭與所懷兩司之臣合辭仰請則同時起伏臺體卽然而今日憲啓之際諫臺則不爲起伏下詢之下曰以合辭者有欠誠實請正言愼性眞鄭時善竝推考從之又啓言持平李基慶謂以未承批旨承旨就座之後終不退出事甚未安請推考從之
정조 24년 · 강
持平李基慶正言愼性眞鄭時善避嫌賜批
정조 24년 · 목
基慶避嫌以爲今日收禁之啓卽擧國之同情而臣於掌令鄭澣罷職之後猶執前請煩聒不止至有承宣請推之擧臣何敢仍冒於臺次乎請命遞斥臣職批以勿辭亦勿退待性眞時善等避嫌以爲臣等未諳體例兩司新啓之際未及周旋不能同爲起伏至有承宣之請推以此情踪何可仍冒於臺次乎請命遞斥臣等之職批以勿辭承旨曺錫中曰正言愼性眞鄭時善一日再啓煩瀆退待物論矣
정조 24년 · 강
命廟官陞六人陞作令窠竝仍任
정조 24년 · 목
敎曰廟官陞六人陞作令窠竝爲仍任外任前勿遞事分付
정조 24년 · 강
命以明日試取觀旂橋迎鑾儒生及隨駕軍校
정조 24년 · 목
敎曰駕過觀旂之橋見上舍諸生之橋傍迎鑾而科試異於應製無名之科不必爲之只問生進與齋任之數矣夜始思之取見擧案我先朝以嘉悅之聖意予之入學時例設庭試外特召齋任執事生依節製例別爲試取入學前過泮卽初有之擧而別爲試取又是已行之所可仰述者節製親臨則亦用七試官以此爲之以近日予之筋力雖難親臨便近則亦足可強明日當於明政門遵舊例試取迎鑾諸生以此分付儒試旣遵舊例隨駕軍校亦於明日試取而射則依內試射例春塘臺試取砲則南小營試取事分付○敎以明日春塘臺試射時規矩柳葉箭一巡南小營則鳥銃一巡而春塘臺試官兵判壯帥總戎使入直總郞爲之南小營則訓將御將都監中軍爲之
정조 24년 · 강
命御營廳習陣再明日爲之
정조 24년 · 목
因該營習陣單子有是命
정조 24년 · 강
命吏曹參判參議更爲牌招
정조 24년 · 목
政院以吏曹判書徐龍輔參判李書九參議洪樂游違召啓敎以判堂姑未差病云參議只推與參判更爲牌招
정조 24년 · 강
命衛率朴宗輔改差今日政差出
정조 24년 · 강
有政吏曹參判李書九參議洪樂游兵曹判書趙鎭寬進
정조 24년 · 목
以尹序東爲副應敎李鼎德爲禮曹參議尹慶曾爲衛率
정조 24년 · 목
以朴鍾淳爲副校理金載瓚爲右賓客朴鍾淳爲書狀官○朴相豊等十六人爲僉知加設老職也
정조 24년 · 목
政院啓言今日楊州牧使仍任擧條批旨中七字落漏不書已爲啓下原擧條改付標以入當該注書所當重勘而本院請推外無他罰何以爲之乎敎以爲先推考
정조 24년 · 강
遞承旨閔台爀曺允大以李集斗李魯春代之前望也
정조 24년 · 목
台爀等不爲仕進也
정조 24년 · 강
給驪州等邑燒戶恤典
정조 24년 · 목
京畿監司徐鼎修以驪州民家十二戶永平民家十六戶燒燼事馳啓敎以方春失所極悶拔例顧助期於斯速奠接事卿其嚴飭邑倅其中如有小殘獨戶身役或還上間當年勿侵事回諭
정조 24년 · 강
飭金吾赦文書中罪人書放者掩置之習
정조 24년 · 목
敎曰今番赦典逐行爬櫛隨名査閱之致僅始覓出數人者姓名而其中萬萬寒心而駭然者卽盧聖中事掩置也赦文書中雜亂莫若禁府文書以是也故聖中之書放不知幾許年而因該府之互相推諉未免更錄於乙卯赦典其時未燭奸弊只爲更書放字又復混錄於久年秩若不追知其如許所爲特加區別則何以出場乎該堂非獨該堂之罪卽俗習之使然且屬之令前姑不細査當該者之誰其而後弊所關百倍甚於日前承宣之所爲聖中則旣蕩滌矣官職當自如而揆以刑政其顚錯果何如也此後此等之習當用反坐之律以此傳敎令判金吾書揭府中
정조 24년 · 강
大司諫兪漢寧疏論言路閉塞賜批
정조 24년 · 목
疏略曰臣竊謂今日悠悠萬事莫先於開言路而言路卽國家之血脈血脈不通則人於是病焉言路不通則國於是替焉奧自唐虞之世群賢滿庭嘉言罔伏而尙有進善之旌誹謗之木廣開不諱之門則言路二字豈非爲國之急先務乎殿下以不諫人之聖恢導使言之規卽阼以後樂聞之意發於絲綸容直之度廓如山藪未嘗有以言獲罪之人來諫之誠高出百王而試看近日噤默成風補闕之箴尙矣無論繩愆之規闕然無聞間有一章一疏之稍及論人則衆目俱瞠百喙交咻看作朝廷之變怪似此而言路開乎否乎或有應文而塞責者不過是依樣葫蘆片言隻字未聞攖鱗而犯顔連章累牘率歸求媚而備數語稍涉於鯁直筆屢回於磨礱只以沒模稜無關係之語橫竪說去苟且彌縫臣愚死罪竊以爲殿下聽納之誠莫或孚格於下而然耶且以日前山林之疏言之雖未知遣辭之如何而以批旨下者仰覩則所言者義理而原疏終至於封還固非聖朝禮待儒賢之道也賢者之疏尙如此則朝廷之上其誰有爲殿下諭事爲殿下陳戒者乎至於日昨堂箚粗效論思之責而以其有不槪之句語也便卽還給夫還給堂箚其例絶罕而以殿下聖學之高明何爲此過中之擧乎倘殿下開心推腹康色和顔未或髣髴於訑訑而求之以誠採之以誠用之以誠翕受敷施莫不一出於誠而言路閉塞猶復如前日則臣請伏妄言之罪惟殿下留神澄省焉臣纔蒙新除可言之事非止一二而恐涉於禁令不過以草草陳腐之說略構短疏將欲入呈則門將阻搪搜及其身使抱疏者不得入而彷徨於道路臣雖無似職忝諫長呈疏而爲一門長所格有懷而莫能吐有言而莫能陳此尤臣難冒之一端今日賓對亦未得進參乞削臣職特命選部勿復檢擬於諫臺之望焉臣治疏將上之際獲聞俄者賓筵掌令鄭澣以義理之說所啓稍涉開眼而一言纔發旋被譴罷之典在聖朝優容言者之道恐不必過加摧折特命還收是臣區區之望也批以爾之盛言含默之弊者言皆明白而何乃隨俗爲此效嚬之習於近日事隱暎挿入自歸於同浴譏裸乎古之所謂懲討隄防惟忠鯁者敢言之今也至疲軟最沒模稜關心於推考遞差者流聽其言則峻極無與爲比外此稍涉於時政官師無不嚼芋棗於是乎懲討非懲討爲讒謟者媒身之工謀隄防非隄防爲輕儇者批頰之拙計這箇俗習丕變廓淸之前公車之日積而間雖有堆礫中零金特是莠之苗紫於朱終恐陰陽白黑之混而無足以張士氣而振直聲爲毫分裨助於言路爾其勿辭從速察職
정조 24년 · 강
命咸平等三邑堤堰修築形止姑待來頭更遣備郞摘奸
정조 24년 · 목
備邊司啓言頃因草記批旨咸平等三邑堤堰修築不勤形止令道臣另査狀聞之意行會矣卽見全羅監司趙宗鉉狀啓則以爲咸平縣堤堰爲二十八處而二十三處善爲修築五處則新鑿之土積置堤內未盡拓去茂長縣堤堰爲五十處而四十八處修築完固二處則被莎植木稍欠董飭扶安縣堤堰爲五十一處而四十三處疏築旣勤八處則沙未盡去築亦不高若以堤堰多寡論其擧行勤慢則三邑之中咸平居慢而各該守令論罪一款旣伏奉處分之下敎臣不敢擅便爲辭矣今以道啓論列及備邊郞摘奸手本參互比較則手本中咸平執頉爲二處道啓執頉爲五處手本中茂長執頉爲五處道啓執頉爲二處手本中扶安執頉爲八處道啓執頉亦爲八處處數之或參差或相符不是異事而第念備郞摘奸蓋不能遍踏一境堤堰道臣摘奸旣擧其堤堰總數又論其執頉之處數事當以道啓歸重而三邑堤堰或爲二十八處或爲五十處或爲五十一處於其處數中不善修築不過曰五處曰二處曰八處云爾則以一邑民力一年之內其所用工何以加此雖以三邑勤慢次第言之茂長以元處數比兩邑差少執頉處分數較兩道差多故置之最慢而此亦有不必然者二十三處若善修築一如狀辭則五處之未盡拓去豈足爲罪大體道啓多欠別白農時守令有難徑勘姑待來頭自本司更遣摘奸如有相左之端則竝與道臣難免論責之意請一體嚴飭允之
정조 24년 · 강
司僕寺以書吏理馬等施賞啓
정조 24년 · 목
該寺啓言謹依下敎玉印馬次知書吏一人理馬一名庫直一名養馬一名牽夫二名等各木一疋施賞
정조 24년 · 강
命壯勇營鄕武士張千興直赴殿試
정조 24년 · 목
壯勇營水原鄕武士別試射時柳葉箭優等閑良張千興貫二中邊一中
정조 24년 · 강
壯勇營以水原鄕軍射放入格賞格別單啓
정조 24년 · 목
水原鄕軍下番試射放時領軍將官以下各技入格領軍哨官金宗淳差官敎鍊官金尙義柳葉箭邊一中各箭竹一百箇射手安台成邊二中弓箭一部盧元大貫一中弓子一張玄運坤等三名邊一中各箭竹一百箇砲手崔雲濟鳥銃邊三中木三疋車明得貫一中邊一中朴得周等二名邊二中各木布各一疋金重得等八名貫一中各木一疋盧業福等十五名邊一中各布一疋用劍軍李廷載上中木一疋李敏采等十名上下各布一疋書記車允弼講粗陣粗帽子二立私習役技從自願更試軍李寶元私習鳥銃邊三中更試柳葉箭貫一中李春成私習鳥銃邊三中更試鳥銃邊一中各木布各一疋
정조 24년 · 강
廣州留守金思穆以應資人馳啓
정조 24년 · 목
朝官秩前萬戶朴相豊崔英泰士庶可合僉樞秩幼學金養性張漢翼沈億重李春國鄭漢器李英來通德郞許綽幼學余馥李一鎭忠義李興世幼學朴弼亨韓命漢趙完瑜出身李重成庶人秩老除朴載俊等四十三人
정조 24년 · 강
御明政門行觀旂橋迎鑾儒生製述試官李秉模李秉鼎趙鎭寬金履喬曺允遂
정조 24년 · 목
具翼善冠袞龍袍乘輿出永淸門降輿陞座試官率儒生入庭行禮訖以受天之祜四方來賀爲賦題懸題後降座乘輿由永淸門還內
정조 24년 · 강
御春塘臺行隨駕軍校試射試官趙鎭寬申大顯申應周吳毅常金益彬閔光升金植丹楓亭試官申大謙李膺福不老門試官安橚金錫衡南小營試官李漢豊李得濟柳孝源